Михаил Лъкатник
Мартенички

chitanka.info

Баба Марта много ви обича.

А и вий обичате ме май.

С мартенички днес ще ви накича

тъй, по стар народен обичай.

Хайде, Поспаланчо, взимай тая.

Има тя будилник с меден глас.

Окачи я в спалната си стая,

да те буди заран в ранен час.

А за теб, Ленивко, на лопата

мартеничката ще забода.

Стига се изтяга на кревата.

Леността е много зла беда.

Ето, Рошло, мартеничка сладка.

С гребенче я искаш ти, нали?

Да реди косицата ти гладко

и да реши, без да те боли.

Разни глезли мамини. За всички

аз ще се погрижа от сърце.

Мартенички с меки ръкавички

имам тук за вашите ръце.

С тях ще бъде работата друга.

Маникюра ще ви пазят те.

Няма да ви го повреди струга.

Може с тях дори да се плете.

А сапунът? За кого остана?

Ах, за тебе, Мърльо непознат.

Не вреди сапунената пяна —

вредно е да ходиш с мръсен врат!

Баба Марта много ви обича.

Баба Марта много е добра.

С мартенички днес ще ви накича,

но…

защо не викате „ура“?

Нещо сякаш че сте наскърбени!

Хайде, не тъгувайте сега;

всичко бе измислено от мене,

всичко туй е просто на шега…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.